stanford-oval/wikipedia huggingface dataset:
נגרקויל
תרבות ודת

השפה הרשמית במחוז קניאקומרי היא טמילית. התושבים מדברים טמילית ומלאיאלאם. הלימודים בבתי הספר הראשיים הם בשפה הטמילית יחד עם השפה האנגלית. הטמילית אותה מדברים תושבי המחוז היא תערובות בין טמילית למלאיאלאם, שלעיתים אינה מובנת לתושבים מצפון טמיל נאדו. התרבות היא תערובות של תרבות ומסורות טמיליות עם תרבות ומסורות של מלאיאלאם. הדת העיקריות בעיר ובמחוז הם הינדואיזם, נצרות ואסלאם.
תרבות ודת > פסטיבלים וחגים

בין הפסטיבלים הנחגגים ברוב עם:
פונגאל (பொங்கல்) - חג הקציר אותו חוגגים במשך שלושה ימים.
אונם (ഓണം) – פסטיבל שנמשך עשרה ימים ונחגג בעיקר על ידי התושבים דוברי המלאיאלאם הנוהגים לייצר "אתה פו" (קישוטי פרחים) על הקרקע לפני ביתם ולפני מוסדות חינוך.
פסטיבלים נוספים כוללים את סוצ'ינדרום, ""פסטיבל תר", "אייה ואיקונדה אוואטאראם" (அய்யா வைகுண்ட அவதாரம் ) – פסטיבל גדול המתאפיין בתהלוכה גדולה שבמהלכה נסגר הכביש המחבר את נגרקויל עם קניאקומרי, פסטיבל מקדש בהאגאוותי אמאן (Bhagavathy Amman) ופסטיבל דיפאוואלי (தீபாவளி) – פסטיבל אורות הינדי האורך 5 ימים.
חגים נוצריים אותם חוגגת הקהילה הנוצרית בעיר כוללים את פסחא, חג המולד וחגו של הקדוש הנוצרי פרנסיסקו חאווייר.
חגים מוסלמיים – כוללים את ראמאזן (עיד אל-פיטר) ובקריד (חג הקורבן).
תרבות ודת > מטבח מסורתי

נגרקויל היא המקור למטבח נאנג'יל נאדו הידוע, אחד מבין שני המטבחים הידועים של הטמילים, השני הוא מטבח צ'טינאד (Chettinad). מטבח זה התפרסם במגע המקומי המתובל הריחני, מעורר התיאבון והערב לחך. מאמינים כי מסורות מטבח אלו עברו מדור דור החל מתקופת שושלת צ'רה דרך תקופות שושלות צ'ולה ופנדיה, ומצויות ביצירות ספרותיות דוגמת "בהוג'אנה קודהוגלם" (אקסטזה של מזון), "בגה ססטראם" (אומנות הבישול), "טמיזהר אוראבו" (קרבת דם טמילית), ו"מאראטטיאר ספאדוגאל" (כתובות מאראטה על לוחות נחושת). גם למטבח מאכלי הים של נאג'ילנאדו יש טעם ייחודי שלו מעריצים רבים במדינות טמיל נאדו וקרלה. המזון המוכן בעיר הוא תערובת של מסורות בישול של קרלה וטמיל נאדו. מנות מזון פופולריות כוללות: פוטו (Puttu), גלילת אורז עם קוקוס, אפאם (Appam), חביתית מאורז וחלב קוקוס מותסס ואידיאפאם (Idiappam), אטריות אורז מאודות, כמו גם מורוקקו (murukku), אטריות אורז ודאל טחונים ומטוגנים ואצ'ו- מורוקקו (achu-murukku) – אטריות מורוקקו מתוקות. במחוז מכינים מאכלי קארי עם קוקוס ושמן דקלים שכיום נחשבים כסגנון בישול של נאג'יל נאדו או של נגרקויל. המודרניזציה והתחכום שחדרו לאורח החיים העכשווי לא ביטלו את מרבית תרבות המזון המסורתית של העיר, ועם זאת, כמה תבשילים מסורתיים נדירים הולכים ונכחדים בשל חוסר הרצון של דור העתיד ללמוד אותם. אורז הוא מזון בסיסי. מאכלי דגים פופולריים ומהווים חלק מהתפריט היומי לרבים מהתושבים, המעדיפים דגי ים על דגי מים מתוקים.
האוכל הוא בדרך כל מתובל, כשקוקוס מהווה מרכיב חשוב בכמעט כל התוספות למנה העיקרית ובמאכלי הקארי, בדומה לקרלה הסמוכה. מאכלי ים פופולריים בקרב רבים, אם כי יש צמחונים לא מעטים בקרב התושבים בעיר ובסביבתה. בננות ופרי הג'ק משחקים תפקיד ראשי במתכונים של מאכלים חמוצים/מתוקים. חטיפים העשויים מבננה כוללים שביבי בננה (நேந்திரம் பழம்/ஏத்தன் பழம் – זן מיוחד הגדל ליצירת שביבים), ואופרי (Upperi‏ உப்பேரி), בננה הטבולה בסוכר דקלים.
כלכלה

נגרקויל היא מרכז המסחר האזורי למוצרי חקלאות מהאזור הפורה שסביבה. התעשייה בעיר היא בעיקרה עיבוד של מוצרים חקלאיים, בייחוד גומי, כותנה, קוקוס וסיבי קוקוס (קויר). תעשיות נוספות מתפתחות הם תיירות וטכנולוגיית המידע.
כלכלה > תעשייה ביתית

מוצרים המיוצרים במפעלים ביתיים כוללים ייצור קויר (סיבים מקליפת הקוקוס המשמשים למזרנים ומברשות), סחר בפרחים, אריגה ידנית, מוצרי גומי, עיבוד מזון ואריגת תחרה (למטרות ייצוא).
מכיוון שנגרקויל היא העיר הטמילית הראשית הקרובה ביותר לטריוונדרום, בירת קרלה (במרחק 65 קילומטרים ושדה התעופה הבינלאומי הקרוב ביותר לנגרקויל), מסחר ומשלוח סחורות לקרלה וטריו ונדרום הם פעילויות ראשיות לשווקים ההומים בקוטאר ובוואדאסרי. זמינות המוצרים והעובדה שפריטים רבים זולים יותר בטמיל נאדו מאשר בקרלה תורמים לעסקים המשגשגים.
פעילות כלכלית חשובה נוספת היא יצוא של מוצרים חקלאיים ומאכלי ים לשווקים מעבר לים, אם כי פעילות זו מנוהלת בעיקר דרך סוכנים ויצואנים בקרלה. תשלומי העברה מתושבים לשעבר של נגרקויל העובדים בניכר מהווים תרומה חשובה לכלכלה המקומית.
יצור רשתות דיג הוא ענף צומח בעיר ובסביבתה, הרשתות מסופקות לדייגים מקומיים ולשוקי ייצוא.
כלכלה > טכנולוגיית המידע

בנגרקויל יש חברות רבות העוסקות בפיתוח ובמחקר תוכנה. לדוגמה:
חברת " RedEgg InfoExpert Technologies", כיום חלק מתומסון-רויטרס, פתחה סניף בנגרקויל שבו מועסקים מעל ל-300 עובדים. הסניף בנגרקויל משווק את תוצרתו לאמריקה הצפונית.
ב-2010 הקימה "Hinduja Global Solution" בנגרקויל מרכז פיתוח השלישי בגודלו בהודו של החברה לאחר המרכזים בבנגלור ובצ'נאי.
אתרי תיירות בולטים

בין אתרי התיירות הבולטים בנגרקויל:
מקדש נאגראג'ה – המקדש המצוי במרכז העיר היה במקור מקדש דראווידי ג'ייני שהיה מוקדש לאל פרסוואנאת, אבל באמצע המאה ה-16 השתלטו עליו ההינדים והסבו אותו למקדש הינדי לאל המיתולוגי נגאראג'ה. שרידים למקדש המקורי מצויים בתבליטים ג'ייניים על עמודים בתוך המתחם. פירוש השם נגאראג'ה בטמילית הוא "אדון הנחשים", ופסלי נחש קוברה בעל חמישה ראשים מפוזרים בכל רחבי המקדש. הכניסה למקדש היא בסגנון סיני בודהיסטי והמקום הקדוש ביותר בפנים בנוי מקירות בוץ המקורים בעלי קוקוס ומקלות חזרן. העיר נגרקויל קרויה על שם המקדש, ועם זאת, מועצת העיר השתלטה על שטחים בבעלות המקדש ומשתמשת בהם לחניית משאיות או להשכרה לאירועים ציבוריים, מה שעורר התנגדות ודרישה להחזיר את השטח לבעליו על מנת להשתמש בו לפעילויות תרבותיות ודתיות.
כנסיית חאווייר הקדוש (St. Xavier's Church, Kottar, המקומיים קוראים לה "סאווריאר קויל" (Saveriyar Koil) "מקדש חאווייר") – שוכנת בקוטאר, החלק העתיק שסביבו נבנתה נגרקויל. הכנסייה קרויה על שם הקדוש הנוצרי פרנסיסקו חאווייר שהתגורר תקופה קצרה בקוטאר, ועל פי המסורת הנוצרית בלם בדרך נס פלישה של צבא אימפריית ויג'איאנגר לממלכת ונאד שקוטאר הייתה אז בירתה. על פי אותה מסורת הכיר מלך ונאד תודה לחאווייר והעניק לו שטח לבניית כנסייה. עם זאת, רישומי הכנסייה מעידים כי כבר ב-1544 הייתה במקום כנסייה קטנה. הכנסייה הנוכחית החלה כמבנה בוץ ועץ ב-1603, נבנתה באבן ב-1640, נבנתה מחדש תוך הרחבה ניכרת ב-1865, וב-1930 שונה מעמדה לקתדרלה, מקום מושבו של הבישוף של הדיוקסיה של קוטאר. הכנסייה בנויה בצורת צלב וצמוד אליה מגדל ועליו פסלו של חאווייר שנוסף לכנסייה ב-1956.
מקדש קרישנה (Krishnancoil) – שוכן על הדרך לטריוונדרום, כקילומטר וחצי ממרכז העיר וקרוי על המקדש שבו סוגדים לאל קרישנה באווטאר של ילדותו. המאפיין הבולט של המקדש הוא אגם קטן ובמרכזו מקדש קטן.
מחקר וחינוך

המטה של "Liquid Propulsion Systems Centre" (מרכז מערכות הנעה נוזלית), זרוע מחקר של הארגון ההודי לחקר החלל שוכן בהרי מאהנגראגירי (Mahendragiri) בהרי הגהט המערביים בסמוך לנגרקויל. המתקן הגדול ביותר של ארגון מחקר ממשלתי נוסף, "Indian Rare Earths Limited" (יסודות נדירים הודיים בע"מ, ראשי תיבות IREL) שוכן במנאוואלאקוריצ'י (Manavaalakurichy) הסמוכה לעיר, שהוא מרכז מחקר חלוצי בנושאי כרייה, עיבוד והפקה של טיטניום ותוריום.
כמה מבתי הספר והמכללות בנגרקויל הם בני יותר מ-150 שנים, כדוגמת "Scott Christian College" ("המכללה הנוצרית על שם סקוט") ו-""Carmel High School ("תיכון כרמל") שנבנו על ידי מיסיונרים בריטים, ומיסיונרים אירופאים במאה ה-19 ובמאה ה-20 והיה להם תפקיד חשוב בהענקת השכלה לתושבי העיר והמחוז.
אחד מבתי הספר התיכוניים הוותיקים ביותר בדרום הודו, "בית הספר התיכון על שם סתו לקשמי באי" (Sethu Lakshmi Bai Higher Secondary School) שוכן בלב העיר. הוא הוקם בפיקוח ובניהול של ממלכת טרוונקור וקרוי על שם מלכת טרוונקור מאותה תקופה. בית ספר נוסף הקרוי על שם שליט טרוונקור הוא "בית הספר התיכון על שם סרי מולם תירונאל רמה ורמה" (Sri Moolam Thirunal Rama Varma Higher Secondary School).
מוסדות חינוך כוללים מכללות להנדסה פרטיות, בית הספר ממשלתי לרפואה (המכללה הרפואית של ממשלת קניאקומרי באסריפאלאם סמוך לנגרקויל), פוליטכניון, ומכללות למדעים ולאומנויות רבות. בדומה לקרלה השכנה ניתן דגש על חינוך וקידום תעסוקה לנשים.
כמו כן קיים בנגרקויל סמינר לכמרים, ה"סמינר התאולוגי קונקורדיה" (Concordia Theological Seminary) שהוקם ב-1924, המכשיר כמרים לכנסייה הלותרנית האוונגלית של הודו (India Evangelical Lutheran Church).
ספורט

בעיר הוקם המרכז השני של רשות הספורט של הודו בטמיל נאדו (לאחר המרכז בצ'נאי). קיימות תוכניות להפוך את העיר למרכז הספורט בדרום הודו על ידי איחוד המרכזים בטריוונדרום ובקוצ'י עם המטה בנגרקויל.
הערות שוליים

↑  "Time to ensure scientific disposal of garbage"
↑  " Kanyakumari District achieves cent per cent literacy"
↑  נכתב Lakh, כינוי מקובל בדרום אסיה ל-100,000
↑  " Pongal festival celebrated"
↑  "Crowds on beach"
↑  "Onam - day of flowers, feast, fun and frolic"
↑  "Onam festivities begin in Kanyakumari"
↑  "Food from Nanjil Nadu"
↑  "All Spiced Up"
↑  "Taste some cuisine from Kongunadu"
↑  מתכון לדוגמה ב-"How to make...Keluthi Meen Kozhambu"
↑  "A taste of rich food culture"
↑  "Where are the steamed rice recipes?"
↑  "Sea food festival begins"
↑  "Fishermen thirst for scientific solutions"
↑  Thomson Reuters Comes to Nagercoil
↑  "Hinduja Global Solution Launches Center in Nagercoil"
↑  רשימה מלאה יותר נמצאת ב-Best Tourist Places to visit in Nagercoil-Things to do
↑  Nagaraja Temple Detail Information
↑  About Nagaraja Temple Information-Nagercoil
↑  Hand over Nagaraja thidal to the temple authorities
↑  The History Of St.Xaver's Church
↑  "Test-firing of GSLV core stage halted at 150 seconds"
↑  "ISRO’s most powerful rocket motor successfully tested"
↑  "Indian Rare Earth Ltd., a pioneer in titanium products"
↑  כנסייה נוצרית קטנה בת כ-80,000 חברים המסונפת לפדרציה הלותרנית העולמית (Lutheran World Federation).
↑  "Sports Authority of India sub-centre coming up near Nagercoil"
↑  "Regional Centres"
↑  "City may lose SAI sub-centre to Nagercoil"
| --- | --- |
בקרת זהויות :  NLI: 987007562599705171  GND: 4583249-3  LCCN: n89144451  VIAF: 146701932   WorldCat (עם VIAF): 146701932 
נגרקויל מוקפת בהר הגהט המערביים
הכניסה למקדש נגאראג'ה
הכנסייה על שם פרנסיסקו חאווייר באזור קוטאר
1230

שנת 1230 היא השנה ה-30 במאה ה-13. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
אירועים

אלפונסו התשיעי, מלך לאון כבש את מרידה.
הקמת מדינת המסדר הטווטוני.
סינצ'י רוקה, קיסר האינקה השני, עולה לשלטון אחרי אביו בגיל 16.
נולדו

1232 - רמון ליול, סופר, מדען, מיסטיקן, פילוסוף ומיסיונר נוצרי מן האיים הבלאריים (נפטר ב-1315)
1235 - בוניפקיוס השמיני, אפיפיור (נפטר ב-1303)
1239 - אדוארד הראשון, מלך אנגליה, מלך אנגליה (נפטר ב-1307)
נפטרו

1235 - רד"ק (נולד ב-1160)
1238 - אל כאמל סולטאן מצרים מהשושלת האיובית.
ראו גם

ילידי 1230‎
נפטרים ב-1230‎
רמי כץ

| --- | --- |

 לידה:  20 ביולי 1947 (בן 77) תל-אביב, פלשתינה (א"י) 
 ענף מדעי:  פסיכולוגיה התפתחותית 
 מקום לימודים:  אוניברסיטת תל אביב 
 מוסדות:  אוניברסיטת תל אביב  המכללה האקדמית תל-חי 
 
רמי כץ (נולד ב-20 ביולי 1947) הוא פסיכולוג התפתחותי, מומחה לליקויי למידה ותפקוד, הפרעת קשב וריכוז ובעיות ויסות חושי. מפתח גישת ה-NDFA - הגישה הנוירו-התפתחותית-תפקודית.
ביוגרפיה

רמי כץ נולד בתל אביב, שם גדל והתחנך עד לבגרותו המאוחרת. שירת בצה"ל כמראיין במדור הפסיכוטכני, תחילה בבסיס קליטה ומיון בטבריה, ולאחר מכן בבסיס קליטה ומיון בתל אביב. במהלך המילואים עבר כץ קורס קצינים ושירת כקצין בריאות הנפש במיל'.
במהלך שנות ה-70 למד לתואר ראשון בפסיכולוגיה ופילוסופיה באוניברסיטת תל אביב, ולאחר מכן סיים שם תואר שני בפסיכולוגיה קלינית והתפתחותית.
בין השנים 1970-1979 הרצה כץ באוניברסיטת תל אביב בקורסים במגמת ריפוי בעיסוק בבית הספר ללימודי המשך ברפואה שבפקולטה לרפואה. בשנים אלו הרצה גם במכללת תל-חי בחוג לפסיכולוגיה. עד שנת 2002 הרצה כץ באוניברסיטת תל אביב לתלמידי תואר שני, במסגרת החוג להיבטים התפתחותיים בחינוך, בבית הספר לחינוך.
בשנת 1974 הגיע כץ לקריית שמונה כאשר עבד מרצה מחליף בחוג לפסיכולוגיה במכללת תל-חי. במהלך שהותו בעיר, נחשף לצרכים הטיפוליים הדחופים של ילדי העיר, אשר חיו באותה תקופה תחת הפגזות מגבול הצפון. המגע עם התושבים המקומיים הניע את כץ להתחיל בפועלו החינוכי בעיר. הוא הקים וניהל תחנה אזורית רב-מקצועית להתפתחות הילד, אשר בצמוד לה נפתח גן ילדים ייחודי לשירות אוכלוסיית אצבע הגליל וצפון רמת הגולן. במקביל, שימש בשנים אלו כיו"ר תחום הגיל הרך בקרית שמונה. מתוקף תפקידו ריכז כץ פעולות טיפוח בגילאי 0-6, אשר כללו פיתוח פרויקטים קהילתיים בתחום הדרכת הורים לעבודה חינוכית עם ילדיהם בגיל הרך, הדרכה והשתלמויות לאחיות בריאות הציבור ולסגלי מעונות היום והגנים. כץ סיים את תפקידו בקרית שמונה ב-1986.
בין השנים 1978-1983 נשלח רמי כץ כנציג ישראל מטעם אגף השיקום במשרד הרווחה, להשתלמות מיוחדת בקליניקות בארצות הברית ובאירופה, בראשות פרופ' דלקטו, שם העמיק את ידיעותיו בתחום האבחון והשיקום של ליקויים תפקודיים בשל פגיעה מוחית או ליקוי בארגון הנוירולוגי.
בעקבות לימודים אלו פיתח כץ את הגישה הנוירו-התפתחותית-תפקודית (NDFA). הוא החל לעסוק באבחון, טיפול, הדרכה, ייעוץ והעברת השתלמויות בתחום ליקויי תפקוד ולמידה במסגרות רבות, ביניהן התחנות לשיקום ולייעוץ מקצועי של ברית התנועה הקיבוצית ברמת גן ובחיפה, והתחנות להדרכת הילד והמשפחה של התנועה הקיבוצית בתל אביב ובגבעת חיים, וכן במרכז של אגודת תקווה בתל אביב.
בתחילת שנות ה-80 הקים כץ את מרכז "כישורי למידה" – המרכז לקידום תפקודים, אותו הוא מנהל עד היום. מטרת המרכז היא לקדם ולסייע לקהלים רבים ומגוונים, בתחומי הכשרה מקצועית, אבחון וטיפול פרטי, ולקדם את התוכנית החינוכית בפיקוח משרד החינוך.
בין השנים 1983-1988 שימש כץ כיו"ר החטיבה לפסיכולוגיה התפתחותית בהסתדרות הפסיכולוגים בישראל. בשנות ה-80 שימש כחבר בוועדת תכנון החינוך בתחום טעוני-טיפוח, שהקים מנכ"ל משרד החינוך דאז, אלעד פלד. בין 1987-1990 מונה ליו"ר הוועדה המקצועית לענייני פסיכולוגיה התפתחותית וחבר בהנהלת מועצת הפסיכולוגים.
החל מ-1988 כץ מרכז ומנחה תוכנית חינוכית לקידום כישורי הלמידה וההתנהגות בגני ילדים ובבתי ספר, בפיקוח משרד החינוך. מטרת התוכנית היא קידום תפקודים ויכולות של כלל הילדים, ברמה הקהילתית. במסגרת פעילותו הפעיל כץ תוכנית חינוכית זו במסגרת גנים ממלכתיים וממלכתיים-דתיים בעשרות ערים ברחבי הארץ.
בשנת 2005 זכתה התוכנית בהכרה ובתקצוב של קרן ון ליר הבינלאומית ובהכרה של משרד החינוך של בוסטון. התוכנית נבדקה על ידי עיריות תל אביב-יפו, הרצליה ופתח-תקוה, וכן על ידי קרן ון ליר, הוצגה מטעמה בכנסים בינלאומיים, וזכתה למענק כספי לצורך הטמעתה בערים נוספות בישראל. יישומי התוכנית על ידי הצוותים החינוכיים בשטח זכו במספר פרסי חינוך.
רמי כץ נשוי להדס, מורה בתחום המדעים והטבע ומדריכה ארצית להקניית דרכי למידה, ולהם שני ילדים.
פיתוח הגישה הנוירו-התפתחותית-תפקודית (NDFA)

הגישה הנוירו-התפתחותית מתייחסת אל הילד כאל יצור מתפתח ודינאמי, שתפקודיו נבנים זה על גבי זה, בסדר מסוים. כישוריו והתנהגותו נקבעים על ידי מגע הגומלין המתמיד שבין גורמים תורשתיים ומבניים, (המשפיעים על רצף הבשלתה של מערכת העצבים המרכזית שלו), לבין התנסויותיו השונות בסביבה בה הוא גדל.
התנסויותיו הבסיסיות של הילד בסביבה חיוניות לעצם הוצאתן לפועל של אפשרויות תורשתיות הגלומות בו בכוח. טיבן ותדירותן של ההתנסויות יקבעו במידה רבה את איכותם של תפקודיו וכישוריו המתפתחים.
הגישה הנוירו-התפתחותית מתחקה אחר הרצף ההתפתחותי של התפקודים, וחוקרת את ההתנסויות החיוניות לבנייתם. ביישומיה בתוך מערכת החינוך משתדלת הגישה הנוירו-התפתחותית לעצב סביבת למידה, הכוללת התנסויות בסיסיות ההכרחיות לפיתוחם האופטימלי וקידומם של כישורי הלמידה וההתנהגות של כלל התלמידים.
הגישה מופעלת על ידי המרכז שהקים רמי כץ, בשלוש רמות עשייה:
רמת הטיפול – אם התגלה אצל אדם ליקוי בתפקוד חשוב (לדוגמה: ילד נכשל בלימוד הקריאה), האבחון מתחקה אחר התפקודים הבסיסיים הלקויים, שבגללם תפקוד זה פגוע, והטיפול מתייחס לקידום ושיפור תפקודי-בסיס אלה.
רמת המניעה – אם ידועים התפקודים הבסיסיים, שהפרעה בהם עלולה למנוע התפתחות של תפקודים חשובים בעתיד (למשל: קריאה, תקשורת שפתית, נינוחות חברתית ועוד) – ניתן לאתר את הליקויים בשלב מוקדם (כגון במעון, בגן או בכיתות היסוד בבית הספר), לטפל בהם מראש, ולמנוע בכך את הכשלים העתידיים.
רמת קידום התפקודים – אם ידועים התפקודים הבסיסיים העומדים בתשתית תפקודים חשובים שונים, ומוכרות ההתנסויות הדרושות לבנייתם ולקידומם – הרי שניתן לשלב את ההתנסויות הבונות הללו בסדר היום של כל כיתת מעון, גן ובית ספר, וכך לקדם את כלל הילדים, במגוון רחב של תפקודים – בתחומים תקשורתיים, חברתיים, רגשיים, תנועתיים ולימודיים. המפגש של הגישה הנוירו-התפתחותית-תפקודית עם הידע הפדגוגי של המחנכים, מאפשר לשלב את מגוון ההתנסויות שבונות את תפקודי היסוד עם כל תוכני הלימוד. בין היתר, שילוב זה הופך את תהליך הלמידה של הילדים לכיפי ומשחקי.
פיתוח הגישה הנוירו-התפתחותית-תפקודית (NDFA) > התוכנית החינוכית לקידום כישורי הלמידה וההתנהגות

התוכנית לקידום כישורי הלמידה וההתנהגות ולמניעת האלימות במערכת החינוך, המושתתת על הגישה הנוירו-התפתחותית-תפקודית, מיועדת לספק לאנשי החינוך כלים להבנת צורכיהם ההתפתחותיים של הילדים, ודרכים לשינוי מערך ההתנסויות שלהם, כך שיפתחו טוב יותר את תפקודיהם הבסיסיים, ויתנסו בלמידה מהנה ומעניינת יותר באווירה נינוחה וידידותית. התוכנית נמצאה יעילה בשיפור תחומי תפקוד בסיסיים התפתחותיים, ובשיפור אקלים הגן והכתה.
התוכנית פותחה בדרך של מפגש בין שני תחומי מומחיות: מומחיות נוירו-התפתחותית-תפקודית ומומחיות פדגוגית. התחום הנוירו-התפתחותי תרם לתוכנית את הבנת התפתחות תפקודיו וכישוריו של הילד; והכרת ההתנסויות הסביבתיות המשפיעות על התפתחות תפקודים אלה. התחום הפדגוגי תרם לתוכנית מגוון רחב של יישומים פדגוגיים ודידקטיים להתנסויות הסביבתיות האלו, בהפעלה היומיומית של הילדים במערכת החינוך.
מטרת העל של התוכנית היא לאפשר לכל ילד לפגוש, באמצעות מערכת החינוך, מגוון רחב של התנסויות, שיאפשר קידום מרבי של תפקודיו ומכלול האינטליגנציות שלו.
הערות שוליים

↑  אורנה פז, הרצאה בפני נציגי קרן ון ליר על התוכנית, 9 בספטמבר 2007
↑  על פרויקט חינוכי של כישורי למידה, בהנהלת רמי כץ, בעיר חיפה, ועל הכנסתו לבוסטון (באנגלית)
נבחרת סנט מארטן בכדורגל

נבחרת סנט מארטן בכדורגל (באנגלית: Sint Maarten national football team, בהולנדית: Sint Maartens voetbalelftal) היא נבחרת הכדורגל הרשמית של סנט מארטן, החצי ההולנדי של האי הקריבי, סנט מארטן. בעבר הנבחרת הייתה חלק מנבחרת האנטילים ההולנדיים בכדורגל עד שזו התפרקה בשנת 2010. לאחר הפירוק כל אי הקים התאחדות ונבחרת משלו.
נבחרת סן מרטן בכדורגל לא חברה בפיפ"א ולכן היא לא יכולה להשתתף בגביע העולם  בכדורגל, למרות זאת הנבחרת חברה בCONCACAF והיא יכולה להשתתף בגביע הזהב של CONCACAF.
גביע הזהב של CONCACAF

1991 - לא השתתפה
1993 עד 1998 - לא העפילה
2000  - פרשה
2002 עד 2003 - לא השתתפה
2005  - פרשה
2007 עד 2015 - לא השתתפה
2017 עד 2025 - לא העפילה
ליגת האומות של CONCACAF

| שנה | דרג | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| ארצות הברית 2019-2020 | ג | שלב הבתים | 4 | 0 | 0 | 4 | 6 | 15 |
| ארצות הברית 2022-2023 | ג | עלתה לדרג ב | 6 | 3 | 2 | 1 | 19 | 9 |
| ארצות הברית 2023-2024 | ב | שלב הבתים | 6 | 2 | 0 | 4 | 6 | 15 |
| ארצות הברית 2024-2025 | ב | שלב הבתים | 6 | 3 | 0 | 3 | 7 | 18 |
| ארצות הברית 2026-2027 | ב |  |  |  |  |  |  |  |
| סה"כ | סה"כ | סה"כ | 22 | 8 | 2 | 12 | 38 | 57 |
משחקי תיקו כוללים גם משחקים שהוכרעו בבעיטות הכרעה
אריה נדלר

| --- | --- |
אין תמונה חופשית
 לידה:  1947 (בן 77 בערך) מינכן, גרמניה המערבית
 ענף מדעי:  פסיכולוגיה חברתית 
 מקום מגורים:  תל אביב, ישראל
 מקום לימודים:  אוניברסיטת בר-אילן  אוניברסיטת פרדו 
 מוסדות:  אוניברסיטת תל אביב 
 בת זוג:  איטה (לבית גרינשטיין)
 
אריה נדלר (נולד בשנת 1947) הוא פסיכולוג חברתי ישראלי, פרופסור אמריטוס באוניברסיטת תל אביב.
מחקריו

פרסם מעל 150 מאמרים מדעיים, ופרקים בספרים ערוכים בתחומי מחקרו. מאמריו פורסמו בבמות הפרסום בפסיכולוגיה חברתית בפרט (לדוגמה: Journal of Personality and Social Psychology, Advances in Experimental Social Psychology), ובפסיכולוגיה בכלל (Psychological Bulletin). היה שותף לעריכת 6 ספרים מדעיים והמחבר של הספר Social Psychology of Helping Relations: Solidarity and Hierarchy שיצא לאור ב 2020 בהוצאת Wiley שבארה״ב.
מחקריו עסקו בשני נושאים מרכזיים: פסיכולוגיה חברתית של יחסי עזרה, ותהליכים פסיכולוגיים של פיוס בין קבוצות יריבות. בתחום הראשון הדגישו מחקריו את התפיסה שבהיות המקבל תלוי בנותן, יחסי עזרה הם יחסים של אי-שוויון חברתי. הדבר נכון גם ברמה הבין אישית (״מודל האיום להערכה עצמית בקבלת עזרה״ Nadler & Fisher, 1986) וגם ברמה הבין קבוצתית. בהתבסס על תיאורית הזהות החברתית עסקו מחקריו בחקר התנאים בהם יחסי עזרה בין קבוצות משמשים כמכניזמים לשימור או ערעור על יחסי כוח (Nadler, 2002; Nadler & Halabi, 2006). בחקר הפסיכולוגיה החברתית של תהליכי פיוס הציע את מודל הפיוס מבוסס הצרכים (Need Based Model (המבוסס על כך שבמהלך קונפליקט נפגעים צרכים זהותיים שונים אצל הקרבן והתוקפן. חוויית הקורבנות קשורה בפגיעה בצרכים של מסוגלות וכוח, בעוד שהצד הנתפס כתוקפן חווה איום לזהותו המוסרית. המודל, שאושש במחקר, מציע שהסרה של האיומים הזהותיים מעלה נכונות לפיוס עם היריב. (2015,;Nadler & Shnabel, 2008 Shnabel & Nadler, 2008, 2015). חקר גם את ההשפעות השליליות של תחושת קורבניות על פיוס (Noor, Shnabel, Halabi & Nadler, 2012) ואת הדרכים בהן ניתן להתגבר על השפעות אלה (Hameiri & Nadler, 2017).
בנוסף חקר את השפעות הפסיכולוגיות של השואה על ניצולים שבנו חייהם בעיר לעומת אלה שעשו כך בקיבוץ (Nadler & Ben Shushan, 1989), המאפיינים הפסיכולוגיים של בני ובנות ניצולי השואה (Nadler, Kav Venaki & Gleitman, 1986), וההשתנות ביחס הקהילה המקצועית והחברה כולה אל ניצולי השואה לאורך השנים (Nadler, 2001).
הערות שוליים

↑  רשימת מסיימי אוניברסיטת בר־אילן, דבר, 24 ביוני 1971
| --- | --- |
בקרת זהויות :  NLI: 987007300195305171  BIBSYS: 90578725  BnF: cb15728092w (data)  CiNii: DA04632582  ISNI: 0000 0000 6664 7617  LCCN: n83058613  NLA: 36577556  NTA: 070738734  RERO: 02-A003627130  SUDOC: 124829287  VIAF: 94954012   WorldCat (עם VIAF): 94954012
חנן פרנק

| --- | --- |
 תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  9 במאי 1947 רוטרדם, הולנד 
 פטירה:  23 בדצמבר 2022 (בגיל 75) 
 מוסדות:  אוניברסיטת תל אביב 
 
חנן פרֶנק (9 במאי 1947 – 23 בדצמבר 2022) היה פסיכולוג ישראלי, פרופסור לפסיכולוגיה באוניברסיטת תל אביב. מומחה בתחום הפיזיולוגיה של הכאב ושיכוכו
ביוגרפיה

חנן פרנק נולד ב־1947 ברוטרדם שבהולנד לאב יהודי, מנהל בית ספר, ולאם לא יהודייה, ולו אחות ואח מבוגרים ממנו. בהיותו בן 10 מצא בביתו את הטלאי הצהוב של אביו, וכך נודע לו שאביו יהודי. הוא הצטרף תנועת "השומר הצעיר", ובגיל 17 שהה שנה בישראל, להכשרה כמדריך לנוער יהודי. ב־1968 עלה לישראל עם אחיו, והשניים נרשמו במשרד הפנים כיהודים. הוא הצטרף לקיבוץ רבדים והתגייס לנח"ל. ב־1969, במרדף אחרי מחבלים בערבה, עלה על מוקש, ושתי רגליו נקטעו. לאחר שיקום ממושך חזר לקיבוצו.
לאחר שבית המשפט העליון קבע בבג"ץ שליט שבן של אב יהודי ואם שאינה יהודייה נחשב ליהודי, תוקן חוק השבות ונוסף לו סעיף 4ב הקובע "לעניין חוק זה, "יהודי" – מי שנולד לאם יהודיה או שנתגייר, והוא אינו בן דת אחרת." בהתאם לקביעה זו פרנק לא נחשב ליהודי. במחאה על כך שלח מכתב לראש הממשלה, גולדה מאיר, שאותו סיים בשלל תהיות: "מה לדעתך צריכים לעשות יהודים בני משפחות מעורבות, שאביהם הוא יהודי? באירופה רואים אותנו כיהודים וכאן ניחשב ללא יהודים. האם לדעתך צדקתי בבואי לארץ? האם באמת כ'לא יהודי' על פי החוק מקומי הוא פה? האם עשיתי כראוי שהתגייסתי ככל אזרחי יהודי, שם נפצעתי? האם איבדתי את שתי רגלי למען המולדת או שטעיתי והארץ אינה המולדת שלי? האם עלי להישאר בארץ ולהתבייש בגלל אמי שאינה יהודייה, או לחזור להולנד ולהתבייש בגלל אבי היהודי?" הפגנת מחאה שנערכה מול משכן הכנסת בעת הדיונים בהצעת החוק החלה בהקראת מכתבו זה בידי דן בן אמוץ. מאבקו זכה לתמיכה ציבורית, אך לא מנע את אישור הצעת החוק. בהמשך העלה בפני באי הקונגרס הציוני, שנערך בבנייני האומה, את חוסר יכולתו להתחתן בישראל.
למד פילוסופיה ופסיכולוגיה לתואר ראשון. ב-1973 התחיל לימודים לתואר שני. קיבל תואר דוקטור לפסיכולוגיה מאוניברסיטת קליפורניה בלוס אנג'לס (UCLA), ושימש פרופסור בבית-הספר למדעי הפסיכולוגיה של אוניברסיטת תל אביב עד לפרישתו לגמלאות כפרופסור אמריטוס. היה גם ראש בית הספר למדעי ההתנהגות במכללה האקדמית תל אביב יפו.
נפטר ב-23 בדצמבר 2022. הותיר אחריו את אשתו לבנה, שני ילדים וארבעה נכדים.
ספריו

פתק, ידיעות ספרים, 1966. ספר שלדברי המחבר "הוא עירוב של דמיון ומציאות", מעין אוטוביוגרפיה על השנה שבה שהה בבית חולים מאז פציעתו. הוא מופיע בספר בכינוי "פתק", שנוצר כתוצאה משיבוש השם "פרנק" בכתב-יד עקב חיבור האותיות ר' ונ'.
דיפטיכון, ידיעות ספרים, 2002. רומן בעל יסודות אוטוביוגרפיים.
A Critique of Nicotine Addiction (יחד עם ראובן דר), הוצאת שפרינגר, 2000.
הערות שוליים

↑  עופר אדרת, אחרי שאיבד את רגליו במלחמה גילה חנן פרנק כי החוק שונה, והוא כבר לא יהודי, באתר הארץ, 5 בינואר 2023
↑  חוק השבות (תיקון מס' 2), התש"ל-1970, ס"ח 586 מ-19 במרץ 1970
↑  יעקב חזן, לא ביטול הרציפות ההיסטורית אלא חידושה, על המשמר, 13 בפברואר 1970
↑  היום – הפגנת־מחאה ברחבת הכנסת, על המשמר, 9 בפברואר 1970
↑  חנן פרנק פונה לקונגרס: אפשרו לי להינשא, על המשמר, 25 בינואר 1972
↑  J. R. Hughes, A Critique of Nicotine Addiction, Tobacco Control, September 2001, in JSTOR
| --- | --- |
בקרת זהויות :  NLI: 987007426867005171  dblp: 04/6302  LCCN: n97068942  NKC: utb2011638878  SUDOC: 083807624  VIAF: 6679463   WorldCat (עם VIAF): 6679463
אפעל (קיבוץ)

מצפה
רמון
מצפה
רמון
מגדל המים של קיבוץ אפעל. כיום בתחום כפר הגמלאים נווה אפעל
חדר האוכל בקיבוץ אפעל, 1947
שלט בכניסה לכפר הגמלאים נווה אפעל הנמצא על שטחו של קיבוץ אפעל לשעבר
קיבוץ אפעל היה קיבוץ עירוני בבקעת אונו שהתקיים בשנים 1946–1952.